འོན་ཀྱང་།ཚོགས་ཞུགས་དཔོན་རིགས་ཚོས་འཁོན་ལན་སློག་པའི་དམ་ལྷོད་ཚད་གཞི་དེ་ག་འདྲ་ཞིག་འཛིན་དགོས་མིན་མི་ཤེས་ཤིང་།གལ་ཏེ་ཕྱི་འབྲེལ་ངོ་རྒོལ་ཙམ་གླེང་བ་དང་ཡང་ན་ཨ་རི་ན་ཡོད་པའི་རྒྱ་ནག་གི་གསང་མྱུལ་བ་འགའ་ཕྱིར་ཕུད་བཏང་ཚེ།དེ་ནི་མཚོད་བྱེད་ཀྱི་རྣམ་པ་ཙམ་ཡིན་པས་དོན་ངོ་མའི་དོན་སྙིང་ཆེར་མི་ལྡན།ཡང་གལ་ཏེ་ཁ་ཡོད་ལག་ཡོད་ཀྱི་ཐབས་ལམ་ལ་བརྟེན་ཚེ།ཡང་དེའི་སྟབས་ཀྱིས་ཨ་རི་དང་རྒྱ་ནག་བར་དྲྭ་རྒྱའི་འགལ་ཟླའི་རིམ་པ་ཇེ་མཐོར་འགྲོ་སྲིད་པར་དཔོན་རིགས་སྐོར་ཞིག་ལ་བློ་འཚབ་ཡོད་པ་རེད།བགྲོ་གླེང་གནས་ཚུལ་ལ་རྒྱུས་མངའ་ཆེ་བའི་འབྲེལ་ཡོད་དཔོན་རིགས་གཉིས་ཀྱིས།གསར་གཏོད་རིང་བཞིན་དང་ལྡན་པའི་འཁོན་ལན་སློག་པའི་ཐབས་ལམ་ཞིག་ནི།བློ་ཐབས་གང་དྲག་ཅི་དྲག་བཀོལ་ནས་རྒྱ་ནག་གཞུང་གི་བསམ་བློ་ཐ་དད་པའི་སྐད་ངག་འགོག་བྱད་འགོག་སྲུང་རྩིག་གྱང་ཟེར་བ་གཏོར་རྒྱུ་དེ་རེད།གལ་སྲིད་རྒྱ་ནག་གཞུང་དམག་གཉིས་ཀས་ད་དུང་ཡང་ཨ་རིའི་དྲྭ་རྒྱར་འཇབ་རྒོལ་གྱི་ལས་འཆར་རིགས་མཚམས་མི་འཇོག་ན།ཁོང་ཚོའི་རྒྱ་ནག་ནང་ཁུལ་གྱི་ཆབ་སྲིད་སྨྲ་བརྗོད་ཐད་ཀྱི་བལྟོས་མེད་ཀྱི་བཏང་འཛིན་དེ་གཏོར་ནུས་པ་དང་གཏོར་ཡང་ཐུབ་པ་རྒྱ་གཞུང་ལ་ཤེས་པར་འཇུག་རྒྱུ་དེ་ཡིན་ཟེར།